Към 1561 г. по време на Ливонската война, Ливонската конфедерация се разпада и Ливонският орден (орден на германски рицари) е разпуснат. На основата на Вилнюската уния от същата година, южната част от Естония и северната част на Латвия се предоставят на Литовското княжество и се преобразуват в Ливонско херцогство. Частта от Латвия между западния бряг на Западна Двина и Балтийско море става херцогство на Курландия и Семигалия, васална държава, подчинена на краля на Полша и управлявана от херцози от династията Кетлер, с изключение на Ернст фон Бирон и сина му, Петер фон Бирон.